KKP คาดสินเชื่อ H2/58 ทรงตัว หลังไม่เห็นสัญญาณการฟื้นตัวของศก.ไทย
KKP คาดสินเชื่อ H2/58 ทรงตัวจาก H1/58 หลังไม่เห็นสัญญาณการฟื้นตัวของศก.ไทย ตั้งเป้า NPL ในปีนี้ให้อยู่ในระดับ 6%
3 ก.ย. 2558

นายบรรยง พงษ์พานิช ประธานเจ้าหน้าที่บริหาร ธนาคารเกียรตินาคิน จำกัด (มหาชน) หรือ KKP เปิดเผยว่า แนวโน้มสินเชื่อรวมของธนาคารในช่วงครึ่งปีหลังมองว่าจะทรงตัวจากครึ่งปีแรก เนื่องจากแนวโน้มของเศรษฐกิจไทยยังไม่เห็นสัญญาณการฟื้นตัวขึ้น
อย่างไรก็ตามสินเชื่อรวมในปีนี้จะยังเป็นไปตามเป้าหมายที่ธนาคารตั้งเป้าปล่อยสินเชื่อในระดับเดียวกับปีก่อน เนื่องจากทั้งนี้ที่ผ่านมาธนาคารได้มีการปรับปรุงกระบวนการทำงานภายในธนาคารให้มีประสิทธิภาพมากขึ้น เพื่อทำให้เกิดศักยภาพในการเติบโตในระยะยาว อีกทั้งยังมีการปรับปรุงงานด้านการบริการให้ดีขึ้น เพื่อให้ลูกค้ามีความสะดวกในการใช้บริการมากขึ้น นอกจากนี้ธนาคารได้มีการปิดสาขาไป 20 สาขาที่ไม่มีศักยภาพ เพื่อเป็นการลดต้นทุนของธนาคาร
ด้านสัดส่วนหนี้ที่ไม่ก่อให้เกิดรายได้ (NPL) ในปัจจุบันของธนาคารได้ลดลงต่ำกว่าครึ่งปีแรกอยู่ที่ 6.9% ซึ่งเป็นผลมาจากการที่ธนาคารมีการเพิ่มประสิทธิภาพในการบริหารจัดการหนี้ได้ดีขึ้น อย่างไรก็ตามธนาคารตั้งเป้า NPL ในปีนี้ให้อยู่ในระดับ 6%